বিএনপির এই নতুন তারকাদের নিয়ে আমরা একটু আশ্বস্ত হতে চেয়েছিলাম। ভেবেছিলাম নতুন এই প্রজন্ম নিজেদের দেশপ্রেম অটুট আছে কি না- সেই সনদের জন্য চেতনাপন্থীদের দ্বারস্থ হওয়ার মতো হীনম্মন্যতা থেকে মুক্ত। জানি না সেই আশায় গুড়েবালি হবে কি না। যে চেতনাধারীরা বিএনপির প্রতিষ্ঠাতা এবং স্বাধীনতার ঘোষক শহীদ প্রেসিডেন্ট জিয়াউর রহমানকে পর্যন্ত একজন মুক্তিযাদ্ধা হিসেবে স্বীকার করেন না- তাদের একটুখানি প্রীতি ও নেক নজরের জন্য উদগ্রীব হয়ে থাকা লজ্জাকর। বিএনপির কারো কারো এই দুর্বলতা সম্পর্কে সম্পূর্ণ ওয়াকিবহাল প্রতিপক্ষ। তাই তারা বিএনপির মধ্যে কট্টরপন্থী ও মডারেট এই দুটি ধারা সৃষ্টি করে রেখেছে। এদের মধ্যে কট্টরপন্থী হিসেবে চিহ্নিতদের মন্দ চোখে দেখা হয়। একটি সীমানাও টেনে দেয়া হয়েছে যার বাইরে পা ফেলতে মডারেট অনেকেই ভয় পান। নিজেরা রাস্তায় নামতে ভয় পান, অথচ নিজেদের দুর্গতির জন্য হাস্যকরভাবে জামায়াতকে দায়ী করেন। মিডিয়া এই ধারণায় আলগোছে বাতাস দেয়। বিএনপির ওপর এই কিসিমের বাতাস এ দেশের রাজনীতিকে ক্রমাগত জটিল করেছে।